## El director general de Diversitat destaca la importància de proporcionar instruments eficaços que afavorisquen la inclusió educativa del poble gitano

*** Stephane Soriano s'ha reunit amb els responsables del servici socioeducatiu Impulsa Kumpania a Castelló de la Plana
* Recorda el reconeixement que té Kumpania i els bons resultats obtinguts, que demostren que és “un instrument que funciona”**

El director general de Diversitat, Stephane Soriano, ha insistit en la importància que té proporcionar “instruments eficaços de lluita contra l’exclusió social, especialment entre la població gitana, que moltes vegades troba dificultats en l’àmbit educatiu”, i s’ha compromés a continuar fent costat a les xiquetes, xiquets i adolescents gitanos perquè “es puguen realitzar en una societat amb igualtat d’oportunitats”.

Stephane Soriano s’ha expressat així després de la reunió que ha mantingut amb responsables del servici socioeducatiu Impulsa Kumpania a Castelló de la Plana, especialitzat en la infància, adolescència i joventut gitana i integrat en el Sistema Públic Valencià de Servicis Socials per a promoure la inclusió educativa.

Esta trobada forma part de la ronda de reunions que el director general d’Inclusió realitza durant els últims mesos per a conéixer la marxa dels projectes impulsats pel seu departament i les necessitats que hi puguen sorgir, “per a poder atendre-les i proporcionar suport”, segons ha explicat.

Impulsa Kumpania té presència a València, Alacant i Castelló de la Plana i forma part de la xarxa de servicis Kumpania, junt amb Kumpania i Kumpania +. Els tres programes tenen com a objectiu intervindre en les condicions de desigualtat en què es troben les persones gitanes respecte de la població majoritària dins del Sistema Educatiu, procurant els mitjans per al desenvolupament de les capacitats, la millora dels resultats acadèmics, l’èxit en els estudis i les bones condicions per a la lliure elecció de l’itinerari professional.

Sobre este aspecte, Stephane Soriano ha posat en relleu “el reconeixement” que té Kumpania entre les entitats representants de la població gitana, així com per part de la Unió Europea, i ha destacat que els resultats obtinguts demostren que és “un instrument que funciona i incidix en aquells factors que generen desigualtats dins del Sistema Educatiu entre alumnat gitano”.

**Impulsa Kumpania - Associació Gitana de Castelló**

Impulsa Kumpania és un servici social dirigit a la infància i adolescència gitana, així com al seu entorn social i la família. La finalitat que té és incidir i intervindre en els factors estructurals, conjunturals i culturals per a fomentar l’escolarització primerenca, afavorir l’adquisició d’hàbits d’estudi i acompanyar al llarg del procés d’escolarització.

El programa planteja una intervenció integral en l’atenció socioeducativa al llarg de l’escolaritat i es dividix en tres subprogrames dirigits a les tres etapes educatives obligatòries: Infantil, Primària i Secundària.

En 2024, la Direcció General de Diversitat destina a Impulsa Kumpania - Associació Gitana de Castelló 301.009 euros. El programa, a més, ha tingut molt bon acolliment i ha comptat amb la participació de 29 xiquets i xiquetes pertanyents a un total de 6 famílies, que s’han mantingut durant tot el curs escolar 2022-2023.

**Servicis Kumpania**

Els servicis socioeducatius especialitzats en la infància, adolescència i joventut gitana Kumpania, a què la Conselleria de Servicis Socials destina 9 milions d’euros, tenen inscrits 775 alumnes, que reben acompanyament i orientació en les diverses etapes educatives per part d’un equip de professionals.

Kumpania té 28 programes establits en tot el territori valencià i està incorporat al Programa Fons Social Europeu Plus (FSE+) Comunitat Valenciana 2021-2027, per la qual cosa compta, a més, amb finançament europeu.

A Castelló de la Plana hi ha un total de cinc servicis Kumpania amb 35 professionals, 30 dones i 5 hòmens.

Fecha: 30/01/2024